Sel nädalal kirjutasime K-rauta e-poe näitel sellest, kuidas petlike allahindluskampaaniatega üritatakse inimesi ostma meelitada. Tegelikult on soodushindadega skeemitamine levinud kõikides kauplustes ja sektorites, seda on keeruline tuvastada ja hetkel ei ole selline tegevus ebaseaduslik, kuid kõik võib muutuda mõne aasta pärast.

Ikka ja jälle need "tehnilised probleemid"

TTJA tarbimiskeskkonna osakonna juhi Jaana Taela sõnutsi ei pöördu nende poole hindadega mängimise asjus eriti palju inimesi. „Aastas on kümmekond kaebust,” sõnas ta.

Varem polnud TTJA-l võimalik tuvastada, kuidas kaupmehed hindadega mängivad, kuid nüüd on välja arendatud tööriist, millega saab seda teha. Amet on niimoodi turgu jälginud ja tulemused on kurvad. „Suur osa poode kasutab seda meetodit. Ei saa öelda, et siin oleks tegemist ühe poe tavatu käitumisega, vaid see on tegelikult üsna levinud,” möönis Tael.

Kui kauplejatega ühendust võetakse või nad jutule kutsutakse, kasutavad nad enamasti kaht vabandust: see olevat tehniline probleem ja turul levinud praktika. „See ei ole muidugi meie jaoks mingi argument, et teised teevad ka. Tegelikult tähendabki see, et me peame lähenema laiapõhjalisemalt,” nentis Tael.

Ebaaus kauplemisvõte muutub ebaseaduslikuks

Soodushindadega skeemitamine ei ole ainult Eesti probleem, seda tehakse igal pool maailmas. TTJA teatas, et kahe aasta pärast jõustub Euroopa Liidu direktiiv, mis kehtestab konkreetsed piirid, millal on tegemist soodushinnaga ja millal mitte.

Tegemist on eurodirektiiviga 2019/2161, mille alusel lisatakse varem kehtinud direktiivile 98/6/EÜ uus artikkel. See sätestab, et igas hinna alandamise teates tuleb ära näidata varasem hind, mida ettevõtja kohaldas kindla ajavahemiku jooksul enne hinna alandamist. Varasem hind on aga kõige madalam müügihind teatava ajavahemiku jooksul, mis ei ole lühem kui 30 päeva enne hinna alandamist. Mõningaid erandeid võib teha kiiresti riknevale kaubale ja juhul, kui kaup on alles müüki tulnud.

Seega, kui varem on soodushindadega skeemitamine olnud lihtsalt ebaeetiline kauplemisvõte, siis alates 28. maist 2022 muutub see ka ebaseaduslikuks ja karistatavaks.